**เรือหลวง*กระบุรี* (FFG-457)** (อังกฤษ: HTMS *Kraburi*) เป็นเรือลำที่สามในเรือฟริเกตชุด*เรือหลวงเจ้าพระยา* สังกัดกองเรือฟริเกตที่ 2 กองเรือยุทธการ ของกองทัพเรือไทย โดยใช้แบบของเรือฟริเกต แบบ 053 เฮชที ชั้น*เจียงหู III* ของจีน โดยเรือหลวง*กระบุรี* มีคำขวัญว่า *เราจะทำเพื่อส่วนรวม*

การออกแบบ
---------

เรือหลวง*กระบุรี* มีความยาว 103.2 เมตร (339 ฟุต) ความกว้าง 11.3 เมตร (37 ฟุต) กินน้ำลึก 3.1 เมตร (10 ฟุต) ระวางขับน้ำปกติ 1,676 ตัน ระวางขับน้ำเต็มที่ 1,924 ตัน มีใบพัดสองเพลาและขับเคลื่อนด้วยเครื่องยนต์ดีเซล MTU 20V1163 TB83 สี่เครื่องที่มีกำลัง 29,440 แรงม้า (21,950 กิโลวัตต์) เรือมีระยะทำการ 3,500 ไมล์ทะเล (6,500 กม.) ขณะแล่นด้วยความเร็ว 18 นอต (33 กม./ชม.) และมีความเร็วสูงสุด 30 นอต (56 กม./ชม.) เรือหลวง*กระบุรี* ใช้กำลังพลทั้งหมด 168 นาย ซึ่งรวมถึงนายทหาร 22 นาย

ชั้นเรือแบบ 053 เฮชที ซึ่งเป็นแบบเรือของเรือหลวง*กระบุรี*นั้น ติดตั้งปืนใหญ่เรือขนาด 100 มม./56 แบบ 79 แท่นคู่ ที่บริเวณส่วนหน้า และปืนใหญ่กลแบบ 76 ขนาด 37 มม. แท่นคู่ จำนวนสี่กระบอก สำหรับการทำสงครามต่อต้านเรือดำน้ำ นอกจากนี้เรือได้แท่นยิงจรวดปราบเรือดำน้ำ แบบ 86 จำนวนสองแท่น และจรวดปราบเรือดำน้ำ BMB น้ำลึก จำนวนสองแท่น สำหรับสงครามผิวน้ำ เรือหลวง*กระบุรี*นั้นได้ติดตั้งเครื่องยิงขีปนาวุธต่อต้านเรือ C-801 แปดแท่นเป็นอาวุธหลักประจำเรือ พร้อมด้วยสิ่งอำนวยความสะดวกสำหรับดาดฟ้าบิน และสามารถบรรทุกเฮลิคอปเตอร์ได้หนึ่งลำ

### การปรับปรุงเพิ่มประสิทธิภาพ

เรือแบบ 053 เฮชที (เฮช) อีกสองลำ คือ เรือหลวง*กระบุรี* และเรือหลวง*สายบุรี* ได้รับการปรับปรุงระบบให้ทันสมัยขึ้นในปี พ.ศ. 2552 การปรับปรุงนี้นี้รวมถึงการเปลี่ยนระบบอาวุธและระบบอิเล็กทรอนิกส์ ประกอบไปด้วยปืนใหญ่เรือแบบ 100 มม./56 แบบ 79A และเรดาร์ควบคุมการยิงแบบ TR47C และแบบ FCU17C-2, ระบบอำนวยการรบ Poseidon III แทนที่ระบบเก่าคือ ZKJ-3, ปืนใกญ่กล 37 มม. แบบ 76A แท่นคู่ ควบคุมระยะไกลด้วยเรดาร์ควบคุมการยิง TR47C พร้อมระบบควบคุมการยิง FCU17C-1, ระบบระบบสงครามอิเล็กทรอนิกส์ (ESM) ES-3601-10 แทนที่ ระบบสงครามอิเล็กทรอนิกส์ แบบ 923-1 และ แบบ 981-3, เรดาร์ตรวจการพื้นน้ำ/อากาศ SR-60 และติดตั้งขีปนาวุธต่อต้านเรือผิวน้ำใหม่ คือ C-802A

การต่อเรือ
----------

เรือหลวง*กระบุรี* ได้รับการสั่งต่อพร้อมกันกับเรือลำอื่น ๆ ในเรือฟริเกตชุด*เรือหลวงเจ้าพระยา* รวม 4 ลำ เมื่อวันที่ 18 กรกฎาคม พ.ศ. 2531 ณ อู่ต่อเรือหูต่ง เซี่ยงไฮ้ โดยปล่อยลงน้ำในวันที่ 28 ธันวาคม พ.ศ. 2533 เพื่อทดสอบและส่งมอบ 

เมื่อเรือเดินทางมาถึงประเทศไทยเพื่อส่งมอบ ได้มีการตรวจสอบคุณภาพและพบว่าตัวเรือยังไม่เป็นที่น่าพอใจในการทำไปใช้งานและจำเป็นจะต้องแก้ไขปรับปรุงเกี่ยวกับการควบคุมความเสียหายของตัวเรือ เมื่อได้ปรับปรุงในส่วนของส่วนควบคุมความเสียหายและส่วนอื่น ๆ ที่ต่ำกว่ามาตรฐานให้ได้มาตรฐานแล้วจึงได้นำเรือเข้าประจำการในกองทัพเรือไทยเมื่อวันที่ 16 มกราคม พ.ศ. 2535

ภารกิจ
------

เรือหลวงกระบุรีระหว่างการฝึกผสม CARAT 2011
เรือหลวง*กระบุรี*มักจะได้รับภารกิจร่วมกับเรือน้องสาวในการฝึกประจำวงรอบและสับเปลี่ยนกำลังไปปฏิบัติหน้าที่ยามฝั่งเป็นประจำทุก ๆ เดือน

ในเดือนเมษายน พ.ศ. 2540 เรือหลวง*กระบุรี*พร้อมกับเรือหลวง*นเรศวร*ถูกส่งไปยังเมืองโรตา ประเทศสเปนเพื่อคุ้มกันเรือหลวงจักรีนฤเบศรในช่วงทดสอบการบินของอากาศยาน และเรือทั้งสอบได้คุ้มกันเรือหลวงจักรีนฤเบศรในการเดินทางกลับมายังประเทศไทย โดยเดินทางมาถึงเมื่อวันที่ 10 สิงหาคม พ.ศ. 2540

ในเหตุการณ์แผ่นดินไหวและคลื่นสึนามิในมหาสมุทรอินเดีย พ.ศ. 2547 เรือหลวง*กระบุรี*ได้รับความเสียหายจากการถูกคลื่นยักษ์ซัดตัวเรือเข้ามาบนฝั่ง ซึ่งหลังจากเหตุการณ์นั้นเรือได้รับการซ่อมแซมและกลับมาประจำการอีกครั้งในเดือนกุมภาพันธ์ พ.ศ. 2548

เมื่อวันที่ 24 กรกฎาคม พ.ศ. 2564 เรือหลวงกระบุรีได้ร่วมทำการฝึก PASSEX ร่วมกับเรือหลวงริชมอนด์กองทัพเรือสหราชอาณาจักรบริเวณทะเลอันดามันช่วงน่านน้ำประเทศไทยด้านใต้เกาะสิมิลัน ห่างจากบ้านทับละมุ อำเภอท้ายเหมือง จังหวัดพังงา 40 ไมล์ เพื่อฝึกการแปรขบวน การชักประมวลธงสากล การส่งสัญญาณไฟ การจัดกระขบวนถ่ายรูป ประมาณเวลา 14.00 - 15.00 น. ระยะเวลา 1 ชั่วโมง

เรือหลวง*กระบุรี*และเรือการ์มุค (INS Karmuk) ได้ปฏิบัติการร่วมกันในการลาดตระเวนร่วมระหว่างอินเดียและไทย (Indo-Thai CORPAT) ครั้งที่ 30 ระหว่างวันที่ 18 - 20 พฤศจิกายน พ.ศ. 2565
เมื่อวันที่ 18 ธันวาคม พ.ศ. 2565 เรือหลวงสุโขทัยได้ประสบอุบัติเหตุจากพายุทำให้เกิดน้ำเข้าท่วมตัวเรือ และมีคำสั่งให้สละเรือ ที่อำเภอบางสะพาน จังหวัดประจวบคีรีขันธ์ เรือหลวง*กระบุรี*เป็นเพียงเรือลำเดียวที่เข้าถึงที่เกิดเหตุเพื่อให้ความช่วยเหลือลูกเรือและเจ้าหน้าที่ก่อนที่ตัวเรือจะจมลงในเวลาเที่ยงคืน และเข้าร่วมภารกิจค้นหาและกู้ภัย

อ้างอิง
-------

1. ↑
2. ↑  "ฉะเชิงเทรา - 'ผู้บัญชาการกองเรือยุทธการ' ตรวจเยี่ยมการฝึกทบทวนเรือที่จะไปปฏิบัติราชการ ทัพเรือภาคที่ 3 และการยิงอาวุธของเรือในกองเรือฟริเกตที่ 2". *THESTATESTIMES* (ภาษาอังกฤษ).
3. 1 2  "ร.ล.กระบุรี". *fleet.navy.mi.th*. 8 October 2022. คลังข้อมูลเก่าเก็บจากแหล่งเดิมเมื่อ 2022-12-26. สืบค้นเมื่อ 26 December 2022.
4. 1 2 3 4 5  Saunders 2004, p. 735.
5. 1 2 3 4 5  Saunders 2009, p. 803.
6. ↑  Saunders 2009, p. 801–803.
7. ↑  "ทร.แจงเรือรบอังกฤษฝึกร่วมกับไทยเพิ่มทักษะทั่วไป ปัดคานอำนาจจีน". *Thai Post | อิสรภาพแห่งความคิด* (ภาษาอังกฤษ).
8. ↑  "ทร.แจงเรือรบอังกฤษฝึกร่วมกลางอันดามัน ไม่ได้ขึ้นฝั่งไทย". *Thai PBS*.
9. ↑  "Indo-Thai Coordinated Patrol (CORPAT)". *modernshrines.in*. 20 November 2020. สืบค้นเมื่อ 27 December 2022.
10. ↑  Nilnakorn, Phanit. "วินาทีชีวิต! เปิดคลิปนาทีระทึก 'เรือหลวงกระบุรี' ช่วยลูกเรือ 'เรือหลวงสุโขทัย' ลอยคอกลางทะเล". *เดลินิวส์*.
11. ↑  "Thailand warship capsizes leaving 31 sailors missing". *BBC.com*. 19 December 2022. สืบค้นเมื่อ 27 December 2022.
12. ↑  "เรือหลวงสุโขทัย : ค้นหาวันที่ 4 ยังไม่พบผู้สูญหายเพิ่ม". *BBC News ไทย*. 2022-12-19.

บรรณานุกรม
----------

* Gardiner, Robert; Chumbley, Stephen, บ.ก. (1995). *Conway's All the World's Fighting Ships 1947–1995*. Annapolis, Maryland, USA: Naval Institute Press. ISBN 1-55750-132-7.
* Saunders, Cdre. Stephen (2004). *Jane's Fighting Ships 2004-2005*. Jane's Information Group. ISBN 978-0710626233.
* Saunders, Stephen, บ.ก. (2009). *Jane's Fighting Ships 2009-2010*. Jane's Information Group. ISBN 9780710628886.

| * ด
* ค
* ก
เรือฟริเกตชุด*เรือหลวงเจ้าพระยา* |
| --- |
| 
* *เจ้าพระยา*
* *บางปะกง*
* *กระบุรี*
* *สายบุรี*

 |
| 
* ก่อนหน้า: *มกุฎราชกุมาร*
* ถัดไป: ชุด*เรือหลวงพุทธยอดฟ้าจุฬาโลก*

 |
| 
* เรือรบในกองทัพเรือไทย

 |